b'\n_START_ARTICLE_\nLetni razgovor\n_START_PARAGRAPH_\nLetni razgovor (ang. Annual Performance Appraisal Interview) je sistemati\xc4\x8dni pogovor oz. pregled in ocena dosedanjega dela posameznega zaposlenega, skupna ocena realizacije ciljev in nalog ter skupna ocena uspe\xc5\xa1nosti zaposlenega in vodje. Na letnem pogovoru se oba sogovornika pogovorita o na\xc4\x8drtih za prihodnje ter o \xc5\xbeeljah in pri\xc4\x8dakovanjih obeh. V okviru letnega pogovora skupaj dolo\xc4\x8dita cilje in naloge za naprej. Idealno bi bilo, \xc4\x8de bi se letni pogovor opravil prav z vsemi zaposlenimi v podjetju enkrat letno (Ivanu\xc5\xa1a-Bezjak, 1999)._NEWLINE_Za uspe\xc5\xa1no delovanje podjetja ali organizacije je zelo pomembno spremljanje, torej ugotavljanje in ocenjevanje, delovne uspe\xc5\xa1nosti zaposlenih. To jim pomaga dolo\xc4\x8diti zmo\xc5\xbenosti zaposlenih in ugotoviti, kje so potrebne izbolj\xc5\xa1ave. Z ugotavljanjem delovne uspe\xc5\xa1nosti se kontrolira delo, dolo\xc4\x8di se osnova za napredovanje, ugotavljajo se prednosti in slabosti, s tem pa lahko delavci s pomo\xc4\x8djo vodij tudi planirajo svojo kariero. Z merjenjem uspe\xc5\xa1nosti posameznega delavca vodje dobijo povratno informacijo, ali so za dolo\xc4\x8deno delovno mesto izbrali ustreznega \xc4\x8dloveka ter i\xc5\xa1\xc4\x8dejo pomanjkljivosti posameznikov pri njihovem delu, s tem pa dobijo informacije o morebitnih potrebnih napredovanjih, premestitvah na druga delovna mesta, vi\xc5\xa1anjih pla\xc4\x8d, dodatnih izobra\xc5\xbeevanjih ipd. (Lipi\xc4\x8dnik, 1998). Nadrejene najbolj zanima, ali morajo dolo\xc4\x8denega zaposlenega poslati na dodatna izobra\xc5\xbeevanja, ali ga premestiti na drugo delovno mesto ali preprosto nadaljevati z delom kot do sedaj. Te odgovore lahko najdejo skupaj s sodelavcem, predvsem pa je pomembna komunikacija med podrejenim in nadrejenim._NEWLINE_Delovno uspe\xc5\xa1nost lahko vodje merijo na ve\xc4\x8d na\xc4\x8dinov, eden od njih pa je tudi letni razgovor. Bistvo ocenjevanja delovne uspe\xc5\xa1nosti je, da dose\xc5\xbeene rezultate primerjamo s cilji, ki naj bi jih dosegel vsak zaposleni, na podlagi katerih se vodja in sodelavec skupaj dogovorita, kaj naj bi se v bodo\xc4\x8de spremenilo in kako bi, \xc4\x8de je potrebno, izbolj\xc5\xa1ala delovno uspe\xc5\xa1nost in kakovost dela. Pri tem se opiramo na kriterije in dol\xc5\xbenosti za posamezno delovno mesto. \xc4\x8ce \xc5\xbeelimo meriti dose\xc5\xbeene rezultate, je nedvomno potrebno poznati cilje, ki jih je bilo potrebno dose\xc4\x8di. \xc4\x8ce zaposlenemu torej niso znani cilji podjetja in njegove konkretne zadol\xc5\xbeitve, se z njim ne bomo mogli pogovarjati o merljivih rezultatih (Ivanu\xc5\xa1a-Bezjak, 1999).\n_START_SECTION_\nNamen letnega razgovora\n_START_PARAGRAPH_\nNamen letnega pogovora je spodbuditi vsakega delavca k razmi\xc5\xa1ljanju o njegovih poklicnih \xc5\xbeeljah, o njegovih strokovnih ambicijah. Letni pogovor je prilo\xc5\xbenost za nadrejenega, saj lahko prek njega spozna delav\xc4\x8deve \xc5\xbeelje, njegove ob\xc4\x8dutke in pridobi informacije o njegovem \xc5\xbeelenem osebnem razvoju (Ivanu\xc5\xa1a-Bezjak, 1999)._NEWLINE_Z letnimi razgovori si lahko pomagata oba, tako nadrejeni kot njegov podrejeni, saj je namen letnega razgovora prav najti odgovore, ali je potrebno pri delu dolo\xc4\x8denega zaposlenega kaj spremeniti, ga poslati na kak\xc5\xa1no izobra\xc5\xbeevanje ali le nadaljevati z enakim delom kot do zdaj. Sicer je za letni razgovor potrebnega kar nekaj \xc4\x8dasa, vendar pa se lahko ta \xc4\x8das povrne, ko se pove\xc4\x8da motivacija zaposlenega za delo, ko se pove\xc4\x8da delovna uspe\xc5\xa1nost, odnosi med vodjo in zaposlenimi pa se prav tako izbolj\xc5\xa1ajo. Daje jima informacije, ki so dobra podlaga za odpravljanje te\xc5\xbeav in napak, za izbolj\xc5\xa1anje medsebojnih odnosov, za izbolj\xc5\xa1anje rezultatov dela, za uspe\xc5\xa1nost in u\xc4\x8dinkovitost obeh, za bolj kakovostno vodenje ter za vpliv na nadaljnji razvoj delavca in podjetja (Ivanu\xc5\xa1a-Bezjak, 1999). S tem, ko vodja povabi svojega sodelavca na razgovor, le-ta vidi da ga vodja spo\xc5\xa1tuje in upo\xc5\xa1teva. Tako se lahko sodelavec po\xc4\x8duti koristnega za organizacijo in pridobi motivacijo za nadaljnje naloge. Tak\xc5\xa1en razgovor zaposlenemu pomeni posebno priznanje, potrditev, da je cenjen iz strani vodje, da se upo\xc5\xa1tevajo njegove \xc5\xbeelje ter da je za organizacijo potreben, koristen in za\xc5\xbeelen (Majcen, 2001)._NEWLINE_Gre za u\xc4\x8dinkovito orodje, s katerim lahko hkrati dose\xc5\xbeemo ve\xc4\x8d ciljev: motivacijo zaposlenega, optimalno razporeditev zaposlenih glede na znanje in potrebe organizacije, re\xc5\xa1evanje trenutnih te\xc5\xbeav, izbolj\xc5\xa1anje medsebojnih odnosov in \xc5\xa1e veliko ve\xc4\x8d. Oba \xc4\x8dlena se morata na ta pogovor pripraviti, zato da je lahko rezultat \xc4\x8dim bolj\xc5\xa1i. Ne govorita le o sedanjem poteku dela, temve\xc4\x8d se pogovarjata tudi o konkretnih ciljih, rezultatih dela ter o problemih, ki so povezani s podro\xc4\x8djem izvajanja delovnih nalog (Majcen, 2001).\n_START_SECTION_\nPravna podlaga\n_START_PARAGRAPH_\nZakon o javnih uslu\xc5\xbebencih (Ur. l. RS \xc5\xa1t. 56/02) v 105. \xc4\x8dlenu predvideva letni razgovor kot obvezno sestavino dela z javnimi uslu\xc5\xbebenci in pravi, da mora\xc2\xa0\xc2\xbbnadrejeni spremljati delo in kariero uradnikov in vsaj enkrat letno opraviti o tem razgovor z vsakim uradnikom\xc2\xab. Ta dolo\xc4\x8dba se sicer nana\xc5\xa1a na javne uslu\xc5\xbebence v dr\xc5\xbeavnih organih in upravah lokalnih skupnosti, kar pomeni, da v drugih zavodih, podjetjih ipd. ni obvezen ali predpisan, vsekakor pa predstavlja kakovostno prvino pri delu z zaposlenimi in nadrejenemu omogo\xc4\x8da primerno spremljanje razvoja sodelavcev.\n_START_SECTION_\nPomen letnega razgovora za vodjo oziroma organizacijo\n_START_PARAGRAPH_\nZ letnem razgovorom vodja dobi prave informacije o tem, kako si posamezni zaposleni predstavljajo svoj polo\xc5\xbeaj v organizaciji. Pretok informacij poteka tako od spodaj navzgor in od zgoraj navzdol. Vodja spozna \xc5\xbeelje zaposlenega, njegove ob\xc4\x8dutke in informacije o njegovem \xc5\xbeelenem osebnem razvoju, kar lahko uporabi pri na\xc4\x8drtovanju delovnih nalog. Vodja pridobi tudi povratne informacije o svojem vodenju ter o tem, kak\xc5\xa1na je klima med zaposlenimi. Z letnim razgovorom vodja uskladi cilje in pri\xc4\x8dakovanja organizacije s cilji in \xc5\xbeeljami sodelavca (Stare).\n_START_SECTION_\nPomen letnega razgovora za uslu\xc5\xbebenca\n_START_PARAGRAPH_\nPovabilo vodje na letni razgovor je za zaposlenega priznanje, da ima v organizaciji neko veljavo. Pri razgovoru lahko zaposleni pove svoje \xc5\xbeelje, pri\xc4\x8dakovanja in po\xc4\x8dutje v organizaciji, razmi\xc5\xa1ljanja in ideje glede preteklega dela in teko\xc4\x8dih nalog, na\xc4\x8drtov, predviden razvoj in delovno kariero. Poda lahko svoje mnenje o tem, kje so vzroki za rezultate, kak\xc5\xa1ne so bile uporabljene delovne metode ter o predlogih za izbolj\xc5\xa1anje razmer in organizaciji dela. Z vodjo na koncu skupaj sooblikujeta delovni in poklicni polo\xc5\xbeaj sodelavca. Njun odnos se spremeni, postaja bolj\xc5\xa1i v smislu medsebojnega sodelovanja. Skozi razgovor sodelavec spozna, kak\xc5\xa1ne so njegove mo\xc5\xbenosti za nadaljnji poklicni razvoj. Pridobi si tudi motivacijo za to, da za\xc4\x8dne razmi\xc5\xa1ljati o poklicnih in strokovnih ambicijah (Stare).\n_START_SECTION_\nS kom opraviti redni letni razgovor?\n_START_PARAGRAPH_\nTemeljno na\xc4\x8delo pravi, da posamezen vodstveni delavec opravi razgovor z vsemi neposredno podrejenimi sodelavci. To pomeni, da razgovor opravijo tudi s sodelavci, s katerimi dobro sodelujejo, pa tudi s sodelavci, za katere vedo, da bodo kmalu od\xc5\xa1li iz organizacije, npr. da odhajajo v pokoj, pa tudi z novimi sodelavci, s katerimi smo se \xc5\xa1e pred kratkim pogovarjali o podobnih temah, ko so nastopili svoje delo. Smisel in potek razgovora je zato vsaki\xc4\x8d druga\xc4\x8den in odvisen od posameznikove situacije v organizaciji. Pri\xc4\x8dakujemo lahko tudi, da bo razgovor te\xc5\xbeaven, \xc4\x8de se bomo pogovarjali z zaposlenim, s katerim nimamo najbolj\xc5\xa1ih odnosov, vendar tudi v tem primeru ni priporo\xc4\x8dljivo odkloniti razgovora oz. ga predati nekomu drugemu, temve\xc4\x8d v njem raje poskusimo videti prilo\xc5\xbenost za izbolj\xc5\xa1anje odnosov. Razgovor lahko odkloni tudi podrejeni, to pa nam lahko da vedeti, da so odnosi zelo problemati\xc4\x8dni in konfliktni in da je treba na njih za\xc4\x8deti aktivno delati (Majcen, 2001).\n_START_SECTION_\nKako pogosto izvajamo redne letne razgovore\n_START_PARAGRAPH_\nLetni razgovor bi moral potekati redno, in sicer enkrat letno, kar lahko izberemo \xc5\xbee iz poimenovanja. Posebnih pravil glede tega, kdaj v letu izvesti razgovore, ni, razgovori lahko potekajo kontinuirano skozi vse leto ali pa v dolo\xc4\x8denem obdobju v letu, je pa treba dolo\xc4\x8diti urnik znotraj teko\xc4\x8dega leta in z njim seznaniti sodelavce. Potrebno je upo\xc5\xa1tevati tudi velikost kolektiva in paziti, da je celoten sistem dovolj preprost in obvladljiv, saj bi nam preve\xc4\x8d zapleten sistem povzro\xc4\x8dil dodatno delo, ko bomo morali ugotovitve zbrati in jih obdelati (Majcen, 2001).\n_START_SECTION_\nPriprava na redni letni razgovor\n_START_PARAGRAPH_\nPriprava na letni razgovor zahteva kar nekaj \xc4\x8dasa in tako lahko re\xc4\x8demo, da je letni razgovor s sodelavcem izhodi\xc5\xa1\xc4\x8de za vzpostavitev, oblikovanje, spreminjanje in vzdr\xc5\xbeevanje sistema ravnanja s \xc4\x8dlove\xc5\xa1kimi viri (je najvi\xc5\xa1ja stopnja upravljanja s \xc4\x8dlove\xc5\xa1kimi viri) (Stare). Je tudi edina prava osnova za na\xc4\x8drtovanje kariere posameznika, obenem pa koristi tudi vodji in organizaciji (Ivanu\xc5\xa1a-Bezjak, 1999). Na razgovor se morata pripraviti tako vodja kot podrejeni. Vodja sodelavca povabi na letni razgovor ustno teden ali dva pred na\xc4\x8drtovanim terminom. Ob tem mu razlo\xc5\xbei, kak\xc5\xa1en je namen razgovora, se dogovori za primeren \xc4\x8das in kraj ter napove pribli\xc5\xbeno trajanje razgovora. Mo\xc5\xbeno je tudi, da ob tem dogovoru sodelavca zaprosi, da pripravi odgovore na vpra\xc5\xa1anja v vpra\xc5\xa1alniku, ki ga pripravi vnaprej in ki omogo\xc4\x8da la\xc5\xbeji potek razgovora ter da izpolnjen vpra\xc5\xa1alnik vrne sedem dni pred dogovorjenim terminom. Razmeroma dolg rok, v katerem lahko izpolni vpra\xc5\xa1alnik, bo zaposlenemu omogo\xc4\x8dil, da bo razmi\xc5\xa1ljal o svojem delu, o svoji vlogi v organizaciji ter o svojih osebnih na\xc4\x8drtih za v prihodnje. Smiselno je, da vodja, ki razgovor izvaja prvi\xc4\x8d, predhodno opravi simulacijo letnega razgovora, s katero pridobi ve\xc5\xa1\xc4\x8dine izvajanja razgovora (Bre\xc4\x8dko, 2009). Pripravite se na letni razgovor \xe2\x80\x93 napotki za zaposlene. Ljubljana: Planet GV</ref>). Zaposleni se mora pripraviti, da bo pri razgovoru govoril ve\xc4\x8d kot vodja, torej naj bo pripravljen prevzeti pobudo in odgovori na vpra\xc5\xa1anja brez nenehnega spodbujanja vodje. Prav zato je pomembno, da zaposleni dobi seznam vpra\xc5\xa1anj vnaprej, da se nanje lahko pripravi, razmisliti pa mora tudi o dodatnih vpra\xc5\xa1anjih, ki niso zajeta v vpra\xc5\xa1alniku in o katerih bi se rad pogovoril z vodjo. K dobri pripravi zaposlenega pa spada tudi objektivna samoocenitev, pri kateri je treba razmisliti o uspehih in spodrsljajih v preteklem letu in njihovih vzrokih, o osebnih ciljih, ki jih je zaposleni dosegel, o svojih prednostih in pomanjkljivostih ter prilo\xc5\xbenostih za izbolj\xc5\xa1ave, o svojih omejitvah in o dogodkih, ki so kakorkoli vplivali na delo zaposlenega. Pomembno je, da je zaposleni pri samoocenitvi objektiven, saj ne gre za samokritiko, temve\xc4\x8d za samorefleksijo, torej temeljit razmislek o svojem vedenju in osebnostnih lastnostih. Pri samooceni lahko zaposleni za pomo\xc4\x8d prosi tudi sodelavce ali dru\xc5\xbeino (Bre\xc4\x8dko, 2009).\n_START_SECTION_\nSklepi\n_START_PARAGRAPH_\nVodenje letnega razgovora je lahko zelo naporno delo, a trud, ki ga vlo\xc5\xbeimo v razgovor, se vedno obrestuje. Razgovor bo stekel, \xc4\x8de se bosta tako vodja kot zaposleni dobro pripravila in \xc4\x8de bosta oba na letni razgovor gledala kot na prilo\xc5\xbenost za izbolj\xc5\xa1anje delovnih razmer, medsebojnega razumevanja in sodelovanja (Majcen, 2001).'